**Tájékoztató**

**a Nemzeti Gazdasági és Társadalmi Tanács (NGTT) plenáris üléséről**

Időpont: 2013. június 11.

Helyszín: V. kerület, Báthory utca 10.

**Dr. Kuti László, az NGTT soros elnöke** köszöntötte a megjelenteket, megnyitotta az ülést, az Oldalak – elnökeik megnevezése után – egyhangú szavazással elfogadták az ülés napirendjét.

**A napirendi pontok tárgyalása**

1. **Az Európai Unió Tanácsának ajánlása Magyarország 2013. évi nemzeti reformprogramjáról és Magyarország 2012–2016-os időszakra vonatkozó konvergenciaprogramjának tanácsi véleményezéséről” című dokumentummal kapcsolatos NGTT állásfoglalás elfogadása**

Az Európai Gazdasági és Szociális Bizottság (EGSZB) Európa 2020 Irányító Bizottsága elnökénekfelkérésére az NGTT az Oldalak által delegált szakértőkből álló munkacsoportot bízott meg az Európai Unió Tanácsának ajánlásaival kapcsolatos álláspont kidolgozására, amelyet az NGTT képviselője az EGSZB Európa 2020 Irányító Bizottság ülésén, 2013. június 13-án, Brüsszelben képvisel.

A Civil Oldal hangsúlyozta az egyhangú és egységes vélemény elfogadásának fontosságát, kiemelte az európai értékek alapjával, válságával és a család intézményének védelmével kapcsolatos megállapítás fontosságát az NGTT által megfogalmazott anyagban.

A Tudomány Oldal képviselője arra való hivatkozással, hogy az állásfoglalás ne legyen a magyar kereteken túltekintő értékítélet, nem értett egyet a Civil Oldal felvetésével az európai értékek gyökereinek megemlítésével.

A Munkavállalói Oldal álláspontja szerint, az európai civilizáció alapértékeire való hivatkozás kivételével fontosnak tartja a Civil Oldal által javasolt, a családok védelméről szóló részt.

A jelenlevő tanácskozási joggal rendelkező EGSZB-képviselők javasolták, hogy az EGSZB ülésén előadandó anyag legyen tömör és összefoglaló jellegű.

A Civil Oldal képviselője jelezte, hogy az NGTT által elfogadott bővebb terjedelmű anyagból ki kell emelni néhány pontot, amely a szóban elmondott összefoglaló tartalmát képezné.

A Soros Elnök jelezte az Oldalaknak, hogy a következők alapján történik a szavazás: a tárgyalandó javaslat (az 5. számú) szövegtervezet értékelés nélküli ajánlás része, amelyhez módosító indítványokat lehet benyújtani. Az értékelés részről második szavazás fog dönteni.

A Munkavállalói Oldal javasolta a 2. pont módosítását, a Gazdaság Képviselői Oldal a 7. pont energetikai és közlekedési elemeinek két külön pontba történő szétválasztását, a Civil Oldal a család védelméről szóló pont beemelését. **Az Oldalak egyhangúan megszavazták az ezek alapján módosított 5. számú tervezet ajánlás részét.**

A Munkavállalói Oldal javasolta az értékelés nélküli tervezet elfogadását. A Tudomány Oldal javasolta, hogy az értékelés részben található prognosztizált százalékos adatok kerüljenek törlésre az anyagból.

A Gazdasági Oldal javasolta, hogy amennyiben nem alakítható ki konszenzus, úgy a Tudomány Oldal javaslatát elfogadva kerüljön szavazásra, az 5. tervezet értékelés része. A Soros Elnök szavazásra bocsátotta az 5. tervezet értékelés részét, amelyet az **NGTT többségi szavazással – a Munkavállaló Oldal nemleges szavazata mellett – elfogadott**. A Soros Elnök a soron következő soros elnökség várományosát, **dr. Szendrei Róbertet bízta meg a Tanács álláspontjának képviseletével** és a szóbeli összefoglaló összeállításával a konszenzussal elfogadott anyag alapján.

A napirendi pont megtárgyalását követően a Munkavállalói Oldal az NGTT jövőbeni munkarendjével kapcsolatban felvetette a **2014-2020-as EU tervezési ciklushoz kapcsolódó Partnerségi Megállapodás** megtárgyalásának kezdeményezését, illetve a korábbi oldalelnöki ülésen említett igényt arra vonatkozóan, hogy szükség van az **NGTT belső működését tárgyaló zárt ülés megtartására** az őszi időszakban. A Soros Elnök válaszában elmondta, hogy a Partnerségi Megállapodás megtárgyalását hivatalos levélben kezdeményezni fogja az illetékes miniszternél.

Jóváhagyta:

Dr. Kuti László

soros elnök